Danielsen ble hentet til Viking fra moderklubben Stavanger IF i 2003. Debuten i Tippeligaen kom samme år mot Bryne FK, 13. april 2003, hjemme på Stavanger Stadion. Danielsen fikk 10 kamper i Tippeligaen i sin debutsesong for klubben, alle som innbytter. Samme antall ble det i sesongen etter, men spilleren var ubenyttet reserve i åpningskampen på Viking Stadion 1. mai 2004. Med Roy Hodgsons inntog som hovedtrener i mai 2004, var lysten liten på å satse på unge lokale spillere. Danielsen ble dermed leid ut til naboklubben Bryne FK ut 2005 sesongen. 2006-sesongen ble turbulent for klubben, med både trenerbytter og nedrykkstrid. Danielsen spilte fra start i den legendariske 5 - 0 seieren over SK Brann 5. november 2006, hvor Viking sikret fornyet tippeligakontrakt i siste serierunde. Året etter ble mer oppløftende for hardtsatsende Viking, og Danielsen etablerte seg på førstelaget. Spilleren fikk totalt 25 kamper i Tippeligaen, og laget endte på en sterk 3.-plass. Danielsen ble i forkant av 2008 trukket frem som en av ligaens største talenter, og den 22 år gamle spilleren ønsket å ta ytterligere steg i karrieren. Spilleren fikk totalt 23 kamper for klubben denne sesongen, og laget endte på en 7.-plass. Debutmålet i Tippeligaen kom borte mot Bodø/Glimt, 10. august 2008. Danielsen fikk også sin debut i Europa denne sesongen, men laget skuffet og røk ut i andre kvalifiseringsrunde til Europaligaen, etter å blitt slått ut av finske FC Honka 1 - 2 sammenlagt. André Danielsen startet 2009-sesongen som en av trener Uwe Röslers mest betrodde spillere, men etter en ankelskade mistet spilleren hele høstsesongen. Laget endte på 10.-plass, og det ble dermed trener Röslers siste sesong for klubben. Også Vikings nye trener Åge Hareide ga Danielsen mye tillit. Spilleren fikk totalt 29 kamper for klubben, og noterte seg for 5 mål i løpet av 2010-sesongen. Både 2010- og 2011 sesongene ble tunge for klubben, og laget endte på henholdsvis en 9. og 11.-plass. Kjell Jonevret avløste Åge Hareide som trener sommeren 2012, men det var en ny økonomisk hverdag i klubben. Laget endte til slutt på en 5.-plass, og Danielsen fikk totalt 27 kamper i løpet av sesongen. Etter 10 sesonger i klubben signerte Danielsen i juli 2013 en ny kontrakt med klubben, som strekker seg ut 2016-sesongen. 2014-sesongen bød på omveltninger for Danielsen, trener Jonevret ønsket å omskolere spilleren fra midtbane til en høyreback-posisjon. Klubben hentet i forkant av sesongen de islandske midtbanespillerne Björn Daníel Sverrisson og Steinþór Freyr Þorsteinsson, samt norske Joackim Jørgensen og konkurransen på midtbanen ble større. Spilleren hadde suksess i sin nye posisjon, og ble i mai 2014 belønnet med sitt første uttak til A-landslaget. Danielsen spilte 28 kamper i løpet av sesongen, og bidro med 1 mål og 3 målgivende pasninger. Laget endte på 10.-plass etter hele 12 uavgjorte kamper. Sesongen etter ble mer oppløftende for klubben, til tross for å ha havnet i Fotballforbundets røde sone på grunn av økonomiske problemer. Laget var lenge med i medaljekampen denne sesongen, samt hadde suksess med en semi-finaleplass i NM. Danielsen spilte samtlige 90 minutt i 30 påfølgende kamper, og bidro med 5 mål og 6 målgivende fra sin høyreback-posisjon. Laget endte til slutt på en 5.-plass.15. april 2016 undertegnet Danielsen en ny kontrakt med klubben, med varighet ut 2018-sesongen. Spilleren hadde på dette tidspunktet notert seg for totalt 434 spilte kamper, og lå på 6.-plass på klubbens adelskalender. Danielsen overtok foran 2016-sesongen kapteinsbindet fra Indriði Sigurðsson som forlot klubben og vendte tilbake til Island og KR etter endt 2015-sesong.